એવા સમયે ભાણજીએ ખીમજીને સાદ પાડતા જણાવ્યું, ‘કાકા, નાખવાને (નાખુદાને) પૂછ તો કે ચોકીના ઘરમાં સાં કરી વીજ થાઈસ જોઈ લ્યે.’ ખીમજીએ ભુદાના શરીરને ઢંઢોળ્યું, નાખવો આંખને મસળતો તરત ઉભો થયો કે ભાણજી સુખાણના તખત પર બેઠો બેઠો ભુદા સામે મોઢું ફેરવી પૂછવા લાગ્યો, ‘ખાખવા (ખારવા), ચોકીના ઘરમાં જોરદાર વીજ થાઈસ તો કાઊ કરશું?’ નાખવાએ દરિયાની ચારે બાજુ નજર ફેરવી પણ કશું દેખાયું નહીં તોય થોડી વાર માટે ઉભો રહ્યો. પછી વીજળીના ચમકારે તેણે દરિયાનો તાગ મેળવ્યો. નાખવાએ ભાણજીને પૂછ્યું, ‘વાણ (વહાણ) કીમાં આવેશ?’ સુખાણીએ લક્ષ્મણને સુખાણ પર બેસાડી પોતે લાલટેનના સહારે હોકાયંત્રમાં નજર નાંખતા કહ્યું, ‘માલમ, વાણ બખાઈલાલમાં આવેશ.’